Qədim Roma vətəndaş müharibəsi (e.ə. 49–45)

Qədim Romada vətəndaş müharibələri — İctimai-sosial münasibətlərdə baş verən dəyişkliklərin nəticəsində Qədim Romada respublika quruluşundan imperiya üsul-idarəsinə keçidi müşayiət edən vətəndaş müharibələri.

E.ə 49-cu ilin əvvəlində Sezar, İtaliyanı Qalliyadan ayıran Rubikon çayını keçdi və sürətli hücumla Şimali İtaliyanı ələ keçirdi. Pompey və onun tərəfdarları hətta dövlət xəzinəsini götürə bilməyərək Romadan qaçdılar. Pompeyin qoşunlarının mühüm hissəsi Korfini yaxınlığında təslim oldu, Pompeyin özü beş legionla Brindiziyə çəkildi, oradan isə Yunanıstana keçdi. E.ə 49-cu ilin iyul-avqust aylarında Sezar, Pompeyin yeddi leqionu durduğu İspaniyaya yollandı və onları təslim olmağa məcbur etdi. Sonrakı 48-ci ildə Sezar Yunanıstana keçdi. Uzun hərbi əməliyatlardan və Dirraxi yaxınlığındakı məğlubiyətdən sonra o Pompeyi Farsalda (Fessaliyada) həlledici döyüşdə məğlub etdi. Pompey Misirə qaçdı, ancaq Misir hakimiyyəti onun yerə enməsinə imkan vermədi: o sahilə yaxınlaşmaqda olan qayıqda öldürüldü.

Sezar Pompeyi qovaraq kiçik dəstə ilə İskəndəriyyəyə gəlir və burada XII Ptolemeylə onun bacısı Kleopatra arasındakı sülalə mübarizəsinə qarışır. Ptolemeylə uzun və təhlükəli müharibədən qalib çıxan Sezar taxta Kleopatranı otuzdurur.

Sezarın olmamasından istifadə edən Pompeyin tərəfdarları Afrikada böyük qoşun toplayırlar. Burada onları Numidiya çarı Yuba dəstəkləyir. Mitridatın oğlu Farnak Romada vətəndaş müharibəsindən istifadə edərək, öncə itirdiyi əraziləri qaytarmağa başlayır. Sezar ona qarşı hərəkət edir. E.ə. 47-ci ilin avqustunda Farnak məğlub edilir. Bundan bir az sonra Sezar Romadakı narazılığı kəsə bilir. E.ə. 47-ci ilin sonunda o Afrikada enir və 46-cı ilin avqustunda Taps yaxınlığında Pompey tərəfdarlarını darmadağın edir. Afrikada Sezar əleyhinə olan koalisiyanın üzvlərinin, Katon və Yuba daxil, bütün rəhbərləri məhv edilir. E.ə. 45-ci ildə İspaniyanın Mund şəhəri yaxınlığında, Pompeyin oğullarının başçılıq etdiyi ordu darmadağın edilir, Pompeyin böyük oğlu Qney həlak olur, Sekst isə qaça bilir.

E.ə. 59-cu ildən başlayaraq Sezar prokonsul olaraq imperiyanı öz əlində saxlaya bilir; 48-ci ildə konsul seçilir. Farsaldan sonra onun hakimiyyətinin yeni mərhələsi başlayır. 48-ci ildə o qeyri-müəyyən müddətə, 46-cı ildə 10 illik, 45-ci ildən sonra isə — ömürlük diktator seçilir. Bundan əlavə e.ə. 48-ci ildən — 44-cü ilə qədər Sezar hər il konsul seçilir, senzor və tribun səlahiyyətləri alır, imperator və vətənin atası titullarını daşıyır. Bundan başqa, o fəxri pontifik — Romanın baş kahini olur. Roma monarxiyasının spesifikası ondan ibarət olur ki, polis təsisatları qalaraq onun üzərində Sezarın diktaturası qurulur.

Senatın sayı 900, kvestorların isə 40-a qədər artırılır. Senzura ləğv olunur, senatın komplektləşdirilməsi diktatorun əlinə keçir. Magistratların sayı — 16 pretor və 6 edilə qədər artır.

Sezarın fəaliyyəti öz partiyasının gücləndiriliməsinə, ümumi stabilliyin bərqərar olmasına, eyni zamanda Romanın imperiyaya çevrilmə məqsədlərinə tabe olur. Onun tərəfdarlarından bir çoxu magistratlarda və senatda yer tutur. Əsgər və zabitlərə pul mükafatları verilir, 80 min veteran isə torpaq payları ilə təltif olunur. Sulladan fərqli olaraq Sezar repressiya keçirmir. Taps döyüşündən sonra ümumi amnistiya elan olunur. Çörək paylanışı iki dəfə azaldılır. Romada və əyalətlərdə iri inşaat işləri aparılır.

Sezar əyalətlərin romanizasiyasına başlayır. Qalliya, İspaniya, Afrika və başqa əyalətlərə veteranların koloniyaları çıxarılır. Sezar bütöv əyalətlərə Roma vətəndaşlığı verir. E.ə 49-cu ildə Transpadan Qalliyası, sonra isə İspaniyanın və Narbon Qalliyasının bir çox əyaləti vətəndaşlıq alır.

Yeni qanunlar əyalət idarəçiliyini tənzimləyir. Ölümündən bir az əvvəl Sezar Parfiyaya və Şimali Avropa barbarlarına qarşı böyük yürüşlər hazırlayır.

E.ə. 45-ci ilin sonunda Mark Yuni Brutun və Qay Kassi Lonqinin başçılığı altında Sezara qarşı sui-qəsd hazırlanır. Sui-qəsdçilər arasında keçmiş pompeyanlar və Sezarın bəzi tərəfdarları olur. E.ə 44-cü ilin martın 15 Sezar senatda ödürülür.

Sezarın islahatları respublikanın əvvəlki inkişafının məntiqi nəticəsi idi və respublikadan imperiyaya keçid əsnasını geriyə dönməz etdi.

 Ədəbiyyat 
 История культуры Древней Греции и Рима Казимеж Куманецкий Москва " Высшая школа" 1990
 История Древнего Мира Упадок Древних Обществ Главная редакция восточной литературы Москва 1989

Kateqoriya:Qədim Romada vətəndaş müharibələri
Kateqoriya:E.ə. 49-cu ildəki hadisələr
Kateqoriya:Yuli Sezar